कमल र कमलाको ह्याट्रिक स्वर्ण
नेपाल आर्मीकी कमलबहादुर अधिकारी र कमला श्रेष्ठले राष्ट्रिय खेलकुदमा भारोत्तोलनमा लगातार तीनपल्ट स्वर्ण पदक जित्दै सोमबार 
ह्याट्रिक गरेका छन् । उद्योग वाणिज्य महासंघ कास्कीको हलमा भएको प्रतिस्पर्धामा कमलले पुरुष ६७ केजीमुनि र कमलाले महिला ५९ केजीमुनिको स्पर्धामा स्वर्ण जित्दै ह्याट्रिक पूरा गरेका हुन् ।
पोखरा — नेपाल आर्मीकी कमलबहादुर अधिकारी र कमला श्रेष्ठले राष्ट्रिय खेलकुदमा भारोत्तोलनमा लगातार तीनपल्ट स्वर्ण पदक जित्दै सोमबार ह्याट्रिक गरेका छन् । उद्योग वाणिज्य महासंघ कास्कीको हलमा भएको प्रतिस्पर्धामा कमलले पुरुष ६७ केजीमुनि र कमलाले महिला ५९ केजीमुनिको स्पर्धामा स्वर्ण जित्दै ह्याट्रिक पूरा गरेका हुन् ।४६ वर्षीय कमलले स्न्याचमा ९५ केजी र क्लिन एन्ड जर्कमा १ सय ३० केजी गरी कुल २ सय २५ केजी भार उचाल्दै नवौं राष्ट्रिय खेलकुदमा स्वर्ण चुमेका हुन् । उनले सातौं संस्करण २०७३ मा ६९ केजीमुनि र आठौं संस्करण २०७६ मा ७३ केजीमुनि स्वर्ण जितेका थिए ।उनले पाँचौं राष्ट्रिय खेलकुद २०६५ मा पनि आर्मीका लागि स्वर्ण हात पारेका थिए । माओवादी जनसेनाको पीएलए क्लब सहभागी भएको भन्दै आर्मी टिम छैटौं संस्करण २०६८ मा सहभागी नहुँदा उनले पनि अवसर गुमाएका थिए । राष्ट्रिय खेलकुदमा सहभागी चारै संस्करणमा उनी च्याम्पियन भएका छन् । दसौं दक्षिण एसियाली खेलकुद (सन् २००६, कोलम्बो) मा नेपाललाई स्वर्ण दिलाएका उनले बेइजिङ ओलम्पिक (सन् २००८) र तीनपल्ट एसियाली खेलकुदमा प्रतिस्पर्धा गरेका छन् ।भारोत्तोलनका दुई दशकको यात्रामा नियमित रूपमै स्वर्ण कब्जा गर्दै आएका कमलले भने, ‘उमेरको हिसाबले मैले यो पटक जितेको स्वर्ण एकदमै ठूलो हो । स्वर्णमा ह्याट्रिक पनि भयो । खुसी हुने त भइहाल्छ । तर, मलाई ह्याट्रिक गर्नेभन्दा पनि राष्ट्रिय कीर्तिमान राख्ने चाहना थियो । तर, यसपालि सकिएन, पछि गर्न सक्छुजस्तो लाग्छ ।’उक्त स्पर्धामा आर्मीकै मुक्तिराम घलेले स्न्याचमा ९० केजी र क्लिन एन्ड जर्कमा १ सय १९ केजी गरी कुल २ सय ९ केजी उठाएर रजत पदक हात पारे । सुदूरपश्चिमका अशोकसिंह भण्डारीले स्न्याचमा ९२ केजी र क्लिन एन्ड जर्कमा १ सय १६ केजी गरी कुल २ सय ८ केजी उचाल्दै कांस्य पदक प्राप्त गरे ।कमलाको सुखद पुनरागमननौ महिनाअघि मात्रै कमलाको बायाँ खुट्टा डिसलोकेट भएको थियो, जहाँ शल्यक्रिया गरेर स्टिल राखिएको छ । त्यसपछि केही महिना उनी भारोत्तोलनको अभ्यासबाटै पनि टाढा रहिन् । नवौं राष्ट्रियमा आर्मीलाई स्वर्ण दिलाउने लक्ष्यसहित दुई महिनाअघि फेरि कडा फलाममा आफ्ना कोमल हातलाई ट्रेनिङमा अभ्यस्त गराउन थालिन् । यस मिहिनेतमा उनले महिला ५९ केजीमुनिको स्पर्धामा स्न्याचमा ६८ केजी र क्लिन एन्ड जर्कमा ८५ केजी गरी कुल १ सय ५३ केजी उचाल्दै राष्ट्रिय खेलकुदमा लगातार तीन स्वर्ण कब्जा गर्दै ह्याट्रिक पूरा गरिन् ।खुट्टामा स्टिल रहेकै अवस्थामा प्रतिस्पर्धा गर्दै सफलता हात पारेपछि २७ वर्षीया उनले भनिन्, ‘यत्ति नै गर्छु भन्ने लक्ष्य थिएन, स्वर्ण जित्ने मात्रै थियो । बायाँ खुट्टामा लगाएको स्टिल निकालेको छैन । तैपनि दुई महिना मात्रै तालिम गरेर स्वर्ण जितेकी छु । सबैको इच्छा स्वर्ण पदक जित्ने नै हुन्छ, यसमा सफल भइयो । स्वर्णको ह्याट्रिक पनि भएकाले खुसी लागेको छ ।’ यसअघि उनले सातौं राष्ट्रिय खेलकुद २०७३ र आठौं संस्करण २०७६ मा पनि उही स्पर्धामा स्वर्ण जितेकी थिइन् । उक्त स्पर्धामा पुलिसकी देवीकुमारी चौधरीले स्न्याचमा ५८ केजी र क्लिन एन्ड जर्कमा ७० केजी गरी कुल १ सय २८ केजी उचाल्दै रजत पदक जितिन् । आर्मीकी अस्मिता पुलामी मगरले स्न्याचमा ५३ केजी र क्लिन एन्ड जर्कमा ७० गरी कुल १ सय २३ केजी उठाउँदै कांस्य पदक हात पारिन् ।भारोत्तोलनमा सोमबार गण्डकीकी पद्मा थापाले महिला ५५ केजीमुनि स्न्याचमा ६० केजी र क्लिन एन्ड जर्कमा ८० केजी गरी कुल १ सय ४० केजी उचाल्दै स्वर्ण पदक जितिन् । यसमा आर्मीकी प्रभा थारूले रजत र लुम्बिनीकी कृष्णकला विष्टले कांस्य पदक हात पारे ।सुदूरपश्चिमका हेमन्त पालले पुरुष ७३ केजीमुनि स्न्याचमा ९० केजी र क्लिन एन्ड जर्कमा १ सय ७ केजी गरी कुल १ सय ९७ केजी उठाएर स्वर्ण कब्जा गरे । पुलिसका अशोककुमार साहले रजत र एपीएफका राहुलकुमार दासले कांस्य हात पारे ।